Document ID: 32009D0016

KOMISIJAS LĒMUMS
(2008. gada 19. decembris),
par noraidījumu reģistrācijas pieteikumam “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kas paredzēts Padomes Regulā (EK) Nr. 510/2006 (Germantas) (AĢIN)
(izziņots ar dokumenta numuru K(2008) 8430)
(Autentisks ir tikai teksts lietuviešu valodā)
(2009/16/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1) un jo īpaši tās 6. panta 2. punkta otro daļu,
tā kā:
(1)
Pamatojoties uz Regulas (EK) Nr. 510/2006 6. panta 1. punktu un saskaņā ar minētās regulas 17. panta 2. punktu Komisija izskatīja pieteikumu reģistrēt nosaukumu Germantas kā aizsargātu ģeogrāfiskās izcelsmes norādi sieram. Reģistrācijas pieteikumu iesniedza Lietuva, un tas tika saņemts 2005. gada 15. jūnijā.
(2)
Pēc Komisijas lūguma Lietuva iesniedza jaunu specifikācijas versiju, tās kopsavilkumu un papildu informāciju, kas tika saņemti 2006. gada 3. jūlijā, 2006. gada 5. decembrī un 2008. gada 3. septembrī.
(3)
Cita starpā Komisija lūdza paskaidrojumus attiecībā uz sakarību starp produkta, kura reģistrācija ir pieprasīta, raksturīgajām pazīmēm un specifisko ģeogrāfisko izcelsmi.
(4)
Izskatījusi materiālus, kurus Lietuva iesniedza savā pieteikumā, Komisija konstatēja, ka šā siera specifiskā kvalitāte vai raksturīgās pazīmes izriet no ražošanas metodes un nav attiecināmas uz ģeogrāfisko izcelsmi. Specifikācijā norādīts, ka sakarība starp sieru Germantas un tā izcelsmes apgabalu ir izteikta ar tā īpašo ražošanas metodi, kura piešķir fizikālās, ķīmiskās un organoleptiskās īpašības, kas nepiemīt citiem sieriem. Specifikācijā no jauna apstiprināts, ka sieram Germantas piemītošās organoleptiskās īpašības - tā bāli dzeltenīgā krāsa ar zaļganīgu nokrāsu līdz pat pelēcīgai nokrāsai, viegls skābpiena, sūkalu un pasterizēta piena aromāts un nedaudz skābena pasterizēta piena garša augstā temperatūrā - ir saistītas ar šā siera ražošanas metodi. Specifikācijā turklāt norādīts, ka siera Germantas raksturīgā krāsa izskaidrojama ar to, ka šis siers tiek nogatavināts caurspīdīgā vai krāsainā plēvē, kas samazina gaismjutīgo savienojumu noārdīšanos gaismas ietekmē. Tā kā nav sakarības starp šīm īpatnībām un ģeogrāfisko izcelsmi, pieteikums neatbilst galvenajiem kritērijiem, lai reģistrētu šo nosaukumu kā aizsargātu ģeogrāfiskās izcelsmes norādi.
(5)
Tāpēc nav uzrādīta sakarība Regulas (EK) Nr. 510/2006 2. panta 1. punkta b) apakšpunkta otrā ievilkuma nozīmē.
(6)
Ņemot vērā iepriekš minēto, pieteikums, lai reģistrētu nosaukumu Germantas kā aizsargātu ģeogrāfiskās izcelsmes norādi, ir jānoraida.
(7)
Šajā lēmumā paredzētais pasākums ir saskaņā ar Aizsargātu ģeogrāfiskās izcelsmes norāžu un cilmes vietas nosaukumu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Iesniegums, lai reģistrētu nosaukumu Germantas, ir noraidīts.
2. pants
Šis lēmums ir adresēts Lietuvas Republikai.
Briselē, 2008. gada 19. decembrī

Labels: 3
17
18
6